ฟินันซ่าขายกองทุนบนสไคป์
ผ่านสาขาเคทีซีทัช14แห่งในกทม. แก้ปัญหาไม่มีสาขา-หวังลูกค้าเพิ่ม
23 ก.พ. 2555

ผ่านสาขาเคทีซีทัช14แห่งในกทม. แก้ปัญหาไม่มีสาขา-หวังลูกค้าเพิ่ม
บลจ.ฟินันซ่า เปิดบริการซื้อขายกองทุนบนโปรแกรม Skype ผ่านเคทีซี ทัช 14 สาขา ใน กทม. กำจัดจุดอ่อนไม่มีสาขา
นายธีรพันธุ์ จิตตาลาน กรรมการ บริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทได้เปิดให้บริการช่องทางการขายและติดต่อกับลูกค้าผ่านระบบอินเทอร์เน็ตบนโปรแกรม Skype ที่ศูนย์บริการของเคทีซี ทัช 14 สาขา ใน กทม. ช่วยให้ลูกค้าเปิดบัญชีและซื้อขายกองทุนกับบริษัทได้ง่ายขึ้น เปิดให้บริการตั้งแต่วันที่ 22 ก.พ. 2555
“เมื่อลูกค้า ไปที่สาขาของเคทีซี ทัชก็ติดต่อกับเจ้าหน้าที่ของฟินันซ่าผ่านระบบ Skype มาที่สำนักงานใหญ่ของฟินันซ่า โดยจะมีเจ้าหน้าที่ซึ่งมีใบอนุญาตติดต่อผู้ลงทุนให้คำปรึกษาเรื่องการลงทุนไว้คอยบริการ ส่วนเอกสารในการเปิดบัญชีทางเคทีซีจะเก็บไว้ให้เรา” นายธีรพันธุ์ กล่าว
นอกจากนี้ บริการดังกล่าวช่วยแก้ปัญหาที่บริษัทไม่มีสาขาและใช้ต้นทุนไม่มาก โดยได้ทำสัญญากับบริษัทบัตรกรุงไทย 2 ปี เพื่อเช่าพื้นที่ ณ ศูนย์บริการเคทีซี ทัช ซึ่งมีตามห้างสรรพสินค้าทั่ว กทม. โดยในอนาคตบริษัทจะขยายไปสาขาต่างจังหวัด คาดว่าจะช่วยให้จำนวนบัญชีกองทุนรวมของบริษัทเพิ่มขึ้นจากปัจจุบันมีประมาณ 4,000 บัญชี ซึ่งซื้อขายผ่านอินเทอร์เน็ตประมาณ 2,000 บัญชี โดยคาดหวังกลุ่มลูกค้าที่รู้เรื่องเทคโนโลยีจะสนใจมาลงทุนเพิ่มขึ้น
นายธีรพันธุ์ กล่าวว่า บริษัทได้นำร่องเปิดขายกองทุนในครั้งแรกผ่านระบบ Skype จำนวน 2 กองทุน ได้แก่ กองทุนเปิดฟินันซ่า หุ้นปันผล (FAM DEF) และกองทุนเปิดฟินันซ่าตราสารหนี้พลัสโรลโอเวอร์ 6 เดือน 1 (FAM FIPR 6M1) เปิดขายตั้งแต่วันที่ 22-28 ก.พ. 2555 ส่วนกองทุนมีอยู่แล้วทำรายการผ่าน Skype ได้
สำหรับกองทุนเปิดฟินันซ่าตราสารหนี้พลัสโรลโอเวอร์ 6 เดือน เป็นกองทุนประเภทเปิดขายและรับซื้อคืนเป็นรอบการลงทุนประมาณ 6 เดือน โดยจะลงทุนในตราสารหนี้ภาครัฐและเอกชน เงินฝากทั้งในและต่างประเทศมีโอกาสรับผลตอบแทน 3.40% ต่อปี สูงกว่าเงินฝากธนาคารและสูงกว่ากองทุน 6 เดือน ที่เปิดขายในช่วงนี้ ลงทุนขั้นต่ำ 2,000 บาท
ในส่วนของกองทุนเปิดฟินันซ่า หุ้นปันผล จะเน้นลงทุนหุ้นที่มีการจ่ายเงินปันผลสูง ซึ่งปัจจุบันหุ้นไทยให้ผลตอบแทนเงินปันผลสูงสุดในเอเชียที่ 6-7% โดยกองทุนนี้มีนโยบายจ่ายปันผลปีละ 1 ครั้ง
“หุ้นไทยมีโอกาสแรลลีลากยาวขึ้นได้เป็น 100 จุด จากเม็ดเงินต่างชาติที่ไหลเข้ามาลงทุนเพื่อหาผลตอบแทน ซึ่งไทยก็มีงบลงทุนกระตุ้นเศรษฐกิจจำนวนมากในปีนี้ ขณะที่การแก้หนี้ของประเทศกรีซดีขึ้นและเศรษฐกิจจีนน่าจะชะลอตัวอย่างค่อยเป็นค่อยไป” นายธีรพันธุ์ กล่าว